侯景之乱

侯景之乱(吴拼：Gheu-King--Tsy Loe），是中古南北朝后半段个一场大型动乱。具体是北齐叛将羯族人侯景对南朝梁武帝萧衍发动个军事攻击行为。昰桩事体带来著江东士族个动荡搭大规模消失，梁帝国也在动乱当中灭脱；之后土著陈霸先摆平所有势力，担北方干涉力量赶脱，在建康建立著六朝当中阿末一个朝代陈朝。

背景
公元六世纪三十年代，北魏帝国畀高欢、宇文泰两只大军头分割，形成东西对峙个局面。高欢担渠自麾下个大将侯景派到黄河南许，成为著此地个实际军阀。侯景对高欢还算服帖，弗过，搭高欢个儿子高澄关系邪气推板。还话：[王（高欢）在，吾不敢有异；王无，吾不能与鲜卑小儿（高澄）共事！]。547年，高欢死脱，侯景怕渠自畀高欢场儿子杀脱，便公开叛乱。开初渠隑著西魏，弗过关陇贵族弗出兵相帮，衹畀渠一眼空头支票（封太傅、河南道行台、上谷郡公）。昰然，侯景便貤派人到建康向梁武帝求救。梁武帝居歇已经八十几岁著，事干妆弗灵清，因为渠自做梦话中原有大将投奔，个记觉著应景，就接纳渠。

经过
矛盾迭起
梁武帝接纳侯景，是忖著河南地个土地面积大，挨牢著中原；弗过，块油肉一歇歇便在东魏搭西魏个夹击当中消失脱著。东魏派出慕容绍宗攻击侯景，西魏也派著军队接收侯景个土地。侯景两头全打弗过，便喊梁武帝派人帮衬渠。梁武帝派渠场侄子萧渊明来相帮，弗曾忖，畀著东魏击破，萧渊明也畀渠场捉牢当著俘（fu1）虏。开年一月，慕容绍宗彻底担侯景击溃。侯景带著百横里个人跑到淮南梁帝国境内，河南地彻底畀东魏收复著。梁武帝如意算盘落空，心里对侯景也开始冷落起。侯景在南朝，也根本融入弗在南窜门阀个规则里向去。开年，东魏让俘虏萧渊明写信畀萧衍话，好和谈。侯景担心渠自成为两只帝国当中个炮灰搭筹码，便极力劝梁武帝弗要相信东魏；却情，梁武帝全科弗听。

撦破面孔
侯景居歇辰光惶惶弗可终日，觉著渠自命弗久矣。渠为著试探梁武帝，便派人冒充东魏来信，讲好用侯景个人头调萧渊明。梁武帝担著兹封假信之后，话咾全盘接受。还讲[萧渊明早丄转来，我黄昏便担侯景送转去]。侯景听著著，决定叛乱。

居歇侯景个军队在淮南。渠废脱田赋，吸引两淮个流窜人口编在军队当中来，充当渠自个炮灰。貤搭梁帝国有二心个宗室勾结；另外一头，对外宣称为著防卫须要，问梁武帝讨粮草讨军饷。别人全眙出来有问题，萧衍弗听，一味姑息。548年十月（梁帝国太清元年），侯景在淮南叛乱，侯景之乱开始。

东南涂炭
一开始梁武帝根本弗担侯景当桩事体，还讲[是何能为，吾以折棰笞之！]。派出蛮多宗室搭将军围剿侯景。梁帝国个军队，多年弗曾进行大规模战争，战斗能力低落，侯景声东击西，用游牧人顶欢喜个流窜思路，弗畀梁帝国军队捉牢，一直在淮南地区荡来荡去。梁武帝貤派萧正德当总帅，都督京师军队，到丹阳去镇守。弗曾忖，萧正德老早搭侯景暗通款曲，担侯景军队暗渡到江东。侯景军队过江，大部分梁帝国个贵族全弗曾忖著，无何应对个办法。梁武帝渠自也大惊失色，让渠场太子萧纲负责建康防卫，派羊侃协助防卫。

侯景十一月开始围攻建康，靠萧正德内应，月底便攻破外城，扶持萧正德当皇帝。侯景自封丞相。居歇，梁帝国个藩王也派军队或者亲自来勤王。弗过，除脱著邵陵王萧纶带来一定威胁，别个军队全作壁上观，十二月，侯景貤担地方官个勤王军队击破。549年三月，侯景攻克台城，话渠自是清君侧，担渠自弗中意个人统杀脱，五月，担梁武帝饿死，胁迫太子萧纲即位（梁简文帝），自以为好当皇帝个萧正德一场空梦，想杀脱侯景，事发，侯景派人担渠绞死。

之后，侯景派军队对吴越地区开始三光形态劫掠。本地士族全造碉堡反抗。侯景暴怒，命令凡是占领个场许，老百姓要统统杀脱。兹当中，吴兴损失顶大；到年底，吴越地区全畀渠控制。渠便自封宇宙大将军。

梁军反攻
550年，侯景开始对西向用兵，本生热衷内斗个梁帝国藩王也开始为著自保，对渠直接开战。其中，湘东王萧绎个军队对侯景打击顶大，渠个大将王僧辩在巴陵击破侯景助力，到夏天，瘟疫流行，侯景开始撤退，王僧辩会同其余部队，一路追击，秋天收复九江。同一辰光，交州刺史陈霸先（后势来个陈武帝）从南康北伐，一路击破侯景个部队，八月搭王僧辩联合击破侯景主力。侯景气急败坏，转去建康之后，担梁简文帝废脱，扶持梁武帝个曾孙，囡细萧栋当傀儡皇帝。三个月之后，貤让渠禅位畀自家，自立大汉帝国，自称大汉皇帝。

缪丑覆灭
552年，陈霸先搭王僧辩个部队开始对侯景进行讨伐，在当涂担侯景主力击破，月底进入秦淮河。侯景命令从石头城上向担石头全厾在河浜里向去，渠自跑到台城固守。弗过昰排全是雕虫小技哉，王僧辩直接猛攻石头城，攻克来快险；台城里向个军队也开始翻盘。侯景走投无路，带领几百心腹望东流窜到苏州。戡乱军队追击，侯景跑到长江北向；四月，畀渠自部将杀脱，尸体送到建康，王僧辩暴其尸于市，军民争相食用，侯景之乱算是大体平定哉。

影响
侯景之乱对南朝有毁灭个打击。本生个士族势力灭脱，经济大面积萧条，人口急剧减少。弗过，另外一方面，侯景作孽个建康地区，主要是南窜士族个大本营。吴姓士族搭南方土著虽然也挨著渠个屠杀，弗过损失终究小著一眼。加上吴越土著陈霸先个发家大本营是百越人集聚个交州，侯景之乱个结果，让遭受压迫几百年个南方土著扬眉吐气，重新成为著东南地区个主人。

分类:南北朝
分类:吴越历史